text: Trine dansede sig til drømmen
  12 maj 2017 kl. 12.21
  Trine Wichmann har et vigtigt budskab til alle dem med en drøm. 
  Den 5. juli er der deadline for at søge ind på en videregående uddannelse. Det er en tid, der bringer meget stress med sig for de unge mennesker. Mange føler sig presset til at vælge noget – selvom de slet ikke ved, hvad de vil. Men der er mennesker, der går deres helt egne veje. En af dem er Trine Wichmann.
  Trine Wichmann, danselærer: "Jeg udlever min drøm hver eneste dag. Det behøver man ikke en universitetsuddannelse for at gøre"
  Trine Wichmann gad ikke på universitetet efter gymnasiet. Hun ville danse.
  - Jeg har bare for meget krudt i røven. Jeg vil gerne blive gammel en dag og tænke på, at jeg gjorde det, jeg havde lyst til, siger Trine Wichmann til TV SYD.
  Det var ikke af mangel på andre ting at lave, der fik Trine til at vælge danseskoene over bøgerne. Trine gik ud af gymnasiet med en god afgangseksamen, så at komme ind på en videregående uddannelse ville ikke være et problem.
  - Det er bare ikke det, jeg brænder for, siger Trine.
  Trine valgte i stedet at blive danseinstruktør. En uddannelse, der ikke er statsstøttet.
  Som 21-årig kastede Trine sig ud i et projekt. Hun åbnede sig egen danseskole i Kolding.
  Fem år senere har Trines danseskole, House of Footwork, mere end 300 medlemmer i alle aldersgrupper, og hun underviser mere end 20 hold på en uge. Det er et valg, hun aldrig har fortrudt.
  - Jeg udlever min drøm hver eneste dag. Det behøver man ikke en universitetsuddannelse for at gøre, smiler Trine.
  Kom og dans med Trine Wichman på TV SYD i aften kl. 19.30.
  